钦定古今图书集成/明伦汇编/官常典/第523卷 > 失里伯
## 钦定古今图书集成/明伦汇编/官常典/第523卷 > 失里伯

按《元史》本传：“失里伯，蒙古人。祖怯古里秃，从太祖经
略西夏有功。又隶诸王术赤台，领宝儿赤，与金人战，
殁于阵。父莫剌合嗣，从征阿蓝荅儿，亦有功，世祖赐
以白金五十两。失里伯世其职，由枢密院断事官为
河南行中书省断事官。至元七年，佩金虎符，引水军
四万攻襄阳。八年七月，宋将范文虎来援，失里伯败”
其军。进围樊城，先登，战于鹿门，与诸军擒其将张贵。
十年，迁昭勇大将军，为耽罗国招讨使。奉旨入见上
都，改管军万户，领襄阳诸路新军。从丞相伯颜等渡
江，破独松关，下长兴，取湖州，行安抚司事。十四年，授
湖州总管，进镇国上将军、淮西道宣慰使。十八年，卒。